** ДАРХАН-УУЛ АЙМАГ ДАХЬ ТӨРИЙН АУДИТЫН ГАЗАР**

Дархан-Уул аймаг дахь Төрийн аудитын газрын

2018 оны бүтээгдэхүүн, ажил үйлчилгээний

төлөвлөгөөний дагуу хийсэн нийцлийн

аудитын тайлан

**“УЛСЫН БҮРТГЭЛИЙН ХЭЛТСИЙН 2017 ОНЫ ҮЙЛ АЖИЛЛАГААНЫ ҮР ДҮН”**



АРХИВЫН БАРИМТ БИЧГИЙН ХАДГАЛАЛТ, ЭМХ ЦЭГЦ ХАНГАЛТГҮЙ БАЙНА.

ДАА-2018/08-НА

|  |  |
| --- | --- |
| Тайланг бэлтгэсэн:*Дархан-Уул аймаг дахь Төрийн аудитын газар**Газрын дарга, тэргүүлэх аудитор* *Ч.Чүлтэмбат**Аудитын менежер* *Ш.Мөнхбаяр**Ахлах аудитор* *С. Батцэцэг* *Х.Сувдмаа**Аудитор* *У. Батсүрэн* *С.Санжаажав**Гэрээт аудитор* *Д.Отгонбаяр*2018 оны 12 дугаар сар*Аудитын тайлантай холбоотой асуудлаар нэмж тодруулах, асууж лавлах зүйл байвал 7037-3089, 7037-8845 дугаарын утсаар харилцана уу.**ХАЯГ:**Дархан-Уул аймгийн Дархан сум, 14-р баг, Аймгийн ЗДТГ-ын байр,* *306 тоот*  |  *Товчилсон үгийн жагсаалт...............................................3* *Аудитын зорилт, хамарсан хүрээ, арга зүй................4-5* *БҮЛЭГ-1**1.1.* *Эд хөрөнгийн эрхийн бүртгэлийн үйлчилгээг хууль журамд заасан хугацаанд бүртгэж хэвшсэн байна .........6-9**1.2. Гадаадад зорчих эрхийн бүртгэлийн үйл ажиллагаа хууль журмын дагуу бүртгэгдэж байгаа боловч архивын баримт бичгийн хадгалалт хангалттай биш байна....9-10**1.3. Тус байгууллагын үйлчилгээний чанар, хүртээмжийг иргэд “дунд” гэж дүгнэж байна ..................................... 10-13* *БҮЛЭГ-2**2.1* *ТЕЗ-аас үйл ажиллагааны орлогыг төлөвлөж батлахдаа өнгөрсөн оны орлогын гүйцэтгэлд тулгуурлан үндэслэлтэй төлөвлөжээ...............................................14-15**2.2.* *Үйл ажиллагааны орлогыг арилжааны банкаар дамжуулан тухай бүр нь бүрэн төвлөрүүлсэн байна.................................................................................15-17**БҮЛЭГ-3**3.1. Төсөвт зардлыг холбогдох журам, зааврын дагуу бодитой төлөвлөсөн байна .............................................. 18* *3.2. Батлагдсан зардлыг зориулалтын дагуу зарцуулжээ ...........................................................................................18-19**3.3. Улсын бүртгэлийн ерөнхий хуульд өөрчлөлт оруулж, ажлын байрны тодорхойлолтыг шинэчлэх шаардлагатай байна .................................................................................... 19**БҮЛЭГ-4**4.1. Дотоод хяналт, шалгалтаар өгөгдсөн зөвлөмжийн биелэлтийг дээд байгууллагадаа тайлагнаагүй байна ............................................................................................... 20* *4.2. Санхүүгийн тайлангийн баталгаажуулах аудитаар өгөгдсөн албан шаардлага бүрэн биелэгдээгүй байна ...........................................................................................20-21**ДҮГНЭЛТ................................................................................22**ЗӨВЛӨМЖ.............................................................................22* |

**ТОВЧИЛСОН ҮГИЙН ЖАГСААЛТ**

|  |  |  |
| --- | --- | --- |
| АДБОУС |  | Аудитын дээд байгууллагын олон улсын стандарт |
| ГА |  | Гүйцэтгэлийн аудит |
| ДАА |  | Дархан-Уул аймаг |
| ЗДТГ |  | Засаг даргын тамгын газар |
| НА |  | Нийцлийн аудит |
| НББ |  | Нягтлан бодох бүртгэл |
| ОӨУБЕГ |  | Оюуны өмч улсын бүртгэлийн ерөнхий газар |
| ТЕЗ |  | Төсвийн ерөнхийлөн захирагч |
| ТҮ |  | Төрийн үйлчилгээ |
| УИХ |  | Улсын Их Хурал |
| ХХБ |  | Худалдаа хөгжлийн банк |
| ХХОАТ |  | Хувь хүний орлогын албан татвар |
| ЭХӨЭТХБЭУБТ |  | Эд хөрөнгө өмчлөх эрх, түүнтэй холбоотой бусад эрхийн улсын бүртгэлийн тухай |
|  |  |  |
|  |  |  |
|  |  |  |
|  |  |  |
|  |  |  |
|  |  |  |
|  |  |  |
|  |  |  |
|  |  |  |
|  |  |  |

***АУДИТЫН ЗОРИЛТ, ХАМАРСАН ХҮРЭЭ,***

***АРГА ЗҮЙ***

 Аудитыг Дархан-Уул аймаг дахь Төрийн аудитын газрын 2018 онд нийлүүлэх бүтээгдэхүүн, ажил үйлчилгээний төлөвлөгөөний дагуу Төрийн аудитын тухай хуулиар тодорхойлсон бүрэн эрхийн хүрээнд хийв.

***Аудитын зорилт***

 Улсын бүртгэлийн хэлтсийн 2017 оны үйл ажиллагааны үр дүнд үнэлэлт дүгнэлт өгч, зөвлөмж боловсруулан, дүнг холбогдох байгууллага, албан тушаалтанд танилцуулахад аудитын зорилт чиглэгдлээ. Уг зорилтыг хангахын тулд дараах асуудлаар аудитыг гүйцэтгэв. Үүнд:

* Байгууллагын үндсэн үйл ажиллагаа үр дүнтэй байгаа эсэх
* Орлогыг үндэслэлтэй төлөвлөж, бүрэн төвлөрүүлсэн эсэх
* Төсвийн хөрөнгийг зориулалтын дагуу зарцуулсан эсэх
* Дотоод болон хөндлөнгийн хяналт үр дүнтэй байгаа эсэх

***Хамарсан хүрээ***

Аудитад тус хэлтсийн 2017 оны үйл ажиллагаатай холбоотой баримт материалыг хамруулсан болно.

***Үндсэн мэдээлэл***

Улсын бүртгэлийн хэлтэс нь 2016 оноос шинэ бүтцээр ажиллаж эхэлсэн ба иргэний бүртгэлийн, эд хөрөнгийн эрхийн бүртгэлийн гэсэн 2 тасагт төрийн захиргааны 22, төрийн үйлчилгээний 5, гэрээт ажилтан 2, нийт 29 албан хаагчийн орон тоотойгоор үйл ажиллагаагаа явуулж байна.

Тус хэлтэс нь аймгийн хэмжээнд дараах чиг үүргийг хэрэгжүүлж байна. Үүнд:

* + Хуульд заасан иргэний, эд хөрөнгийн, хуулийн этгээдийн зарим төрлийн бүртгэлийг эрхлэн хөтлөх,
	+ Улсын бүртгэлийн үйлчилгээг иргэдэд үзүүлэх,
	+ Улсын бүртгэлийн гэрчилгээ, үндэсний болон энгийн гадаад паспорт олгох, тэдгээрийн хүчинтэй хугацааг сунгах, хүчингүй болгох,
	+ Улсын бүртгэлтэй холбоотой бүх төрлийн анкет маягтаар архивын сан хөмрөг бүрдүүлэх, хувийн хэрэгжсэн архивын сан үүсгэх, архивын сан хөмрөгийн хадгалалт, хамгаалалт, нөхөн бүрдүүлэлт, бүрэн бүтэн аюулгүй байдлыг хангах,
	+ Сумын улсын бүртгэгчийн үйл ажиллагаанд хяналт тавьж, мэргэжил, арга зүйгээр хангах.

2017 онд тухайн байгууллагын урсгал зардалд 332.9 сая төгрөгийн төсөв батлагдаж, санхүүжилтийг бүрэн авч, төсвийн хэтрэлт, хэмнэлтгүй ажиллажээ.

Харин үйл ажиллагааны орлогыг 400.0 сая төгрөгөөр төлөвлөснийг 101.6 хувиар биелүүлж, 406.2 сая төгрөгийн орлого төвлөрүүлсэн байна.

***Аудитын арга зүй***

 Аудитыг гүйцэтгэхдээ гүйцэтгэлийн аудитын удирдамж /АДБОУС 3000-3100/, гүйцэтгэлийн аудитын журмыг ашиглах бөгөөд холбогдох албан тушаалтнуудтай ярилцлага хийх, асуулга лавлагаа болон судалгаа авах, баримт материалуудад дүн шинжилгээ хийх, тулган баталгаажуулах, давтан шалгах, нэгтгэх зэрэг арга зүйг ашиглан, асуудлын шинжилгээний дагуу нотлох зүйл цуглуулж, аудитын дүнд үндэслэн, дүгнэлт, зөвлөмж боловсруулав.

***Шалгуур үзүүлэлт***

Аудитын зорилттой холбоотой дараах хууль эрхийн актыг аудитын шалгуур үзүүлэлтийн эх сурвалж болгон ашиглалаа. Үүнд:

* Улсын бүртгэлийн ерөнхий хууль
* Эд хөрөнгө өмчлөх эрх, түүнтэй холбоотой эд хөрөнгийн бусад эрхийн улсын бүртгэлийн тухай хууль
* Үл хөдлөх эд хөрөнгийн барьцааны тухай хууль
* Иргэний бүртгэлийн тухай хууль
* Иргэдээс төрийн байгууллага, албан тушаалтанд гаргасан өргөдөл, гомдлыг шийдвэрлэх тухай хууль
* Төсвийн тухай хууль
* НББ-ийн тухай хууль
* Шилэн дансны тухай хууль
* Төрийн аудитын тухай хууль
* Холбогдох бусад хууль тогтоомж, эрхийн акт

***Бүртгэлийн үйл ажиллагаа хууль журмын дагуу бүртгэгдэж байгаа боловч архивын баримт бичгийн хадгалалт, эмх цэгц хангалтгүй байна.***

***БҮЛЭГ 1***

***НЭГ. АУДИТЫН ДҮН***

Улсын бүртгэлийн хэлтсийн үйл ажиллагаа нь орон нутгийн хэмжээнд хуульд заасан иргэний, эд хөрөнгийн, хуулийн этгээдийн зарим төрлийн бүртгэлийг эрхлэн хөтлөх, улсын бүртгэлийн үйлчилгээг хүргэх, улсын бүртгэлтэй холбоотой бүх төрлийн анкет маягтаар архивын сан хөмрөг бүрдүүлэх, хувийн хэрэгжсэн архивын сан үүсгэх, архивын сан хөмрөгийн хадгалалт, хамгаалалт, нөхөн бүрдүүлэлт, бүрэн бүтэн аюулгүй байдлыг хангах, сумын улсын бүртгэгчийн үйл ажиллагаанд хяналт тавих, мэргэжил, аргазүйн удирдлагаар хангах, ажлын уялдаа холбоог зохицуулахад чиглэгдэж байна.

Дархан-Уул аймгийн Улсын бүртгэлийн хэлтэс нь иргэний, эд хөрөнгийн эрхийн, хуулийн этгээдийн улсын бүртгэлийн чиглэлээр 2017 онд дараах үйлчилгээг үзүүлжээ.

***1.1.******Эд хөрөнгийн эрхийн бүртгэлийн үйлчилгээг хууль журамд заасан хугацаанд бүртгэж хэвшсэн байна.***

Тус хэлтэс нь эд хөрөнгийн эрхийн улсын бүртгэлийн үйлчилгээний хувьд эд хөрөнгийн өмчлөх, эзэмших, ашиглах эрх, түүнтэй холбоотой эд хөрөнгийн бусад эрхийн бүртгэлийг хийж гүйцэтгэж байна.

Эд хөрөнгийн эрхийн бүртгэлийн тасаг нь 2017 онд газар өмчлөх, эзэмших, ашиглах эрхийн 5421, газраас бусад үл хөдлөх эд хөрөнгө өмчлөх эрхийн 12169, нийт 17590 бүртгэлийг бүртгэж, ePRS системийн программд мэдээллийг оруулан, баяжуулалтыг хийсэн байна. Үүнд:

* + Эд хөрөнгө өмчлөх, эзэмших, ашиглах эрхийг бүртгэж баталгаажуулах 1040,
	+ Өмчлөх эрх шилжих гэрээ 2483,
	+ Барьцааны гэрээ 11894,
	+ Бусад гэрээ 7,
	+ Бүртгэлд өөрчлөлт оруулах 596,
	+ Лавлагаа, хуулбар авах 1566,
	+ Бусад 4.

Мөн хууль хяналтын болон эрх бүхий бусад байгууллагаас ирүүлсэн 621 албан бичигт холбогдох хариуг хүргүүлж ажиллажээ.

Аудитын төлөвлөлтийн шатанд судалсан баримт материал, урьдчилсан дүн шинжилгээний дүгнэлтэд үндэслэн аудитын эрсдэлийг тодорхойлсон бөгөөд эд хөрөнгийн эрхийн улсын бүртгэлээс өмчлөх эрхийн болон барьцааны бүртгэлийг эрсдэл “дунд” гэж үнэлсэн. Иймд бид эд хөрөнгийн өмчлөх эрх шилжих 1768 бүртгэлээс 95 хувийн баталгааны түвшинд алдааны хязгаар 5 хувь үед түүврийн хэмжээг тооцоход түүврийн тоо 289, барьцаалбартай барьцааны 2205 гэрээнээс 90 хувийн баталгааны түвшинд алдааны хязгаар 10 хувь үед түүврийн хэмжээг тооцоход түүврийн тоо 177 гарсан болно.

Эд хөрөнгийн өмчлөх эрх шилжих 289 бүртгэлийн хувийн хэргийг шалгахад дараах алдаанууд илэрлээ. Үүнд:

|  |  |  |
| --- | --- | --- |
| Алдааны төрөл | Түүвэрт хамрагдсан бүртгэлийн тоо | Эзлэх хувь |
| Зөрчилгүй | 283 | 97.9 |
| Мэдээллийн цахим санд байгаа боловч хувийн хэрэгт байхгүй бүртгэл /Ү-2211, Ү-14901, Ү-17211/ | 3 | 2.1 |
| Хувийн хэрэг архивд байхгүй /Ү-20653/ | 1 |
| Бүртгэгчийн буруугаас хаяг андуурагдан хэвлэгдсэн /Ү-20637/ | 1 |
| Бүртгэлийн дэвтэрт улсын бүртгэлийн дугаарыг андууран бичсэн /21178-21180/ | 1 |
| Дүн | 289 | 100.0 |

Түүвэрт хамрагдсан 289 бүртгэлээс 6 бүртгэл буюу 2.1 хувь нь ямар нэгэн зөрчилтэй байгаагаас нийт олонлог буюу 1768 бүртгэлд алдааг харьцуулан шилжүүлэхэд 37 бүртгэл алдаатай байх магадлалтай байна.

Дээрх алдаа зөрчлүүд нь ихэвчлэн архивын ажилтан, бүртгэгч нарын хариуцлагагүйгээс үүсжээ. Түүнчлэн бүртгэгдсэн гэрээ, гэрчилгээ, лавлагаа олголтын дэвтэрт улсын бүртгэлийн дугаарыг бичээгүйгээс 3 хувийн хэргийг татан авч үзэх боломжгүй байлаа.

Иймд бүртгэгч нарын ажлын хариуцлагыг дээшлүүлж, бүртгэлийн эмх цэгцийг сайжруулах шаардлагатай байна.

 2003 онд батлагдсан “**Эд хөрөнгө өмчлөх эрх, түүнтэй холбоотой эд хөрөнгийн бусад эрхийн улсын бүртгэлийн тухай**” хуулийн 17 дугаар зүйлийн 17.1.6-д “*үл хөдлөх хөрөнгө өмчлөх үнийг эрх шилжиж байгаа бол хэлцэл, бусад баримт бичигт тусгагдсан үнэ*” гэж тодорхойлсон тул талууд үл хөдлөх хөрөнгө борлуулсны татварыг бага төлөх зорилгоор харилцан тохиролцож, зах зээлийн үнээс хэт доогуур үнэлж, өмчлөх эрхийг шилжүүлсэн тохиолдол цөөнгүй ажиглагдлаа. Тухайлбал 88м2 хувийн сууцыг худалдахдаа 1.0 сая төгрөгөөр үнэлж, 0.02 сая төгрөгийн үл хөдлөх хөрөнгө борлуулсны татвар төлсөн ба худалдан авагч нь 3 хоногийн дараа уг хөрөнгийг 35.0 сая төгрөгөөр үнэлэн зээл авсан байна.

 Харин дээрх хууль хүчингүй болж, 2018 оны 11 сараас мөрдөгдөж байгаа “**Эд хөрөнгийн эрхийн улсын бүртгэлийн тухай**” хуулийн 9 дүгээр зүйлийн 9.2-т “*Мэдүүлэг гаргагч эд хөрөнгийн үнийг бодитой мэдүүлнэ*” гэж зааж өгснөөр төсвийн орлого нэмэгдэх боломжтой болжээ.

 Түүвэрт хамрагдсан хувийн хэргүүдийн баримтын бүрдлийг шалган үзэхэд мэдүүлэгт хавсаргавал зохих баримтуудыг бүрэн хавсаргасан ба үйлчилгээг цаг хугацаанд нь үзүүлсэн байна.

“**Үл хөдлөх эд хөрөнгийн барьцааны тухай хууль**”-ийн 17.1.2-т заасны дагуу барьцаалбарыг шинээр үйлдсэн тохиолдолд хуучин барьцаалбарт “хүчингүй” тэмдэг дарж, хувийн хэрэгт тэмдэглэн, шинэ барьцаалбарыг эд хөрөнгийн эрхийн бүртгэл хөтлөх журмын дагуу бүртгэжээ.

“**Эд хөрөнгийн эрхийн улсын бүртгэлийн тухай хууль**”-ийн 20 дугаар зүйлд заасны дагуу улсын бүртгэгч улсын бүртгэлд бүртгүүлэх мэдүүлэг, барьцаалбарт гэрээ байгуулсан он, сар, өдөр, газрыг тэмдэглэж, гарын үсэг зуран, тэмдэг дарж, хуулбарыг нь хувийн хэрэгт хийн, барьцаалуулагчийн гаргасан мэдүүлгийг үндэслэн бүртгэж, хуулбарыг хувийн хэрэгт хавсаргасан байв.

Түүнчлэн барьцааны эх хувь Ариг, Капитрон зэрэг зээлдүүлэгч банкуудад байгаа эсэх талаар нийт 13 баримтыг түүвэрлэн шалгахад барьцаат хөрөнгүүдийн гэрчилгээ эх хувиараа хадгалагдаж байна. Харин Голомт, ХХБ-ууд нь төв банкуудаасаа зөвшөөрөл хүссэн ба бидний аудитын хугацаа дуустал хариу нь ирээгүй тул тулгалт хийгдээгүй болно.

Үл хөдлөх эд хөрөнгө өмчлөх эрхийн улсын бүртгэлийн барьцааны гэрээг 2017 онд 8163 иргэнийг бүртгэж, 117,483.9 сая төгрөгийн үйлчилгээний хөлс авчээ. Үүнээс: Иргэн, хуулийн этгээдийн 2205 барьцаалбартай барьцааны гэрээг бүртгэж, 64,483.2 сая төгрөгийн үйлчилгээний хөлс авсан байна.

|  |  |  |
| --- | --- | --- |
| Сараар | Энгийн | Яаралтай |
| Тоо | Үйлчилгээний хөлс | Тоо | Үйлчилгээний хөлс |
| 1 | 5 | 127.1 | 128 | 2,958.0 |
| 2 | 12 | 824.9 | 153 | 3,879.1 |
| 3 | 10 | 490.4 | 184 | 4,800.2 |
| 4 | 29 | 1,159.5 | 304 | 6,590.5 |
| 5 | 21 | 461.4 | 245 | 6,682.6 |
| 6 | 18 | 404.3 | 185 | 5,524.5 |
| 7 | 15 | 862.4 | 97 | 2,470.3 |
| 8 | 23 | 2,625.7 | 196 | 9,080.7 |
| 9 | 15 | 980.8 | 159 | 4,285.7 |
| 10 | 20 | 479.8 | 124 | 3,119.1 |
| 11 | 8 | 113.8 | 142 | 3,558.4 |
| 12 | 10 | 470.0 | 91 | 219.3 |
| Дүн | **186** | **9,000.1** | **2008** | **55,483.1** |

Эд хөрөнгийн эрхийн улсын бүртгэлийг Улсын бүртгэлийн ерөнхий хууль, ЭХӨЭТХБЭУБТ хууль болон холбогдох журмын хүрээнд хөтөлж байгаа эсэхийг бүртгэлийн дэвтэр, хувийн хэргийн цаасан нотлох баримт болон ePRS программд тулгуурлан барьцаалбартай барьцааны 2205 бүртгэлээс 177 бүртгэлийг түүвэрлэн шалгалаа.

Улсын бүртгэлийн хэлтэс үйл ажиллагаагаа түргэн шуурхай хүргэх зорилтын хүрээнд банкны карт уншигч буюу пос машиныг нэвтрүүлснээр бүртгэгч нарын ажлыг хөнгөвчилсөн ажил болжээ.

 Барьцаалбартай барьцааны гэрээний 75,157.7 сая төгрөгийн үнийн дүнгээс энгийн үйлчилгээнд 67 хувь буюу 21.3 сая төгрөг, яаралтайд 33 хувь буюу 10.5 сая төгрөгийн үйлчилгээний хураамжийг тогтоосон хэмжээгээр ногдуулж, төвлөрүүлсэн байна.

Улсын бүртгэлийн үйлчилгээний хураамжийг Засгийн газрын 2010 оны 237 дугаар тогтоолын 5 дугаар зүйлийн 5.7, 5.8-д зааж өгсөн хувь хэмжээгээр тооцож байгаа эсэхийг шалгахад түүвэрт хамрагдсан 177 зээлийн барьцаанаас энгийнээр хүлээн авсан 5 зээлийн барьцааны үйлчилгээг ажлын ачаалал бага байсан тул яаралтай үйлчилгээний хугацаанд үзүүлсэн байлаа.

Хэлтсийн даргын 2017 оны А/10 тоот тушаалаар эд хөрөнгийн эрхийн бүртгэлийн архивын хувийн хэргийн тооллогыг хийж, хяналт тавьсан ч архивласан баримтыг дугаарлаагүй, зарим баримт байхгүй, дэвтэр болон маягтуудын бичилт тэмдэглэгээг тод, гаргацтай бичээгүй, эмх цэгцгүй байгаад эд хөрөнгийн бүртгэгч нар анхаарах шаардлагатай байна.

Түүнчлэн эд хөрөнгийн бүртгэлийн дэвтрийн улсын бүртгэлийн код, он сар өдөр, үйлчилгээний хөлсний тоо гаргацгүй бичиж байгаа нь аудитын явцад тулгалт хийхэд хүндрэл учруулж байлаа.

***1.2.******Гадаадад зорчих эрхийн бүртгэлийн үйл ажиллагаа хууль журмын дагуу бүртгэгдэж байгаа боловч архивын баримт бичгийн хадгалалт хангалттай биш байна.***

 Улсын бүртгэлийн хэлтэс нь иргэний бүртгэлийн чиглэлээр 2017 онд гэр бүлийн байдлын 6546, иргэний үнэмлэх олголтын 8111, үндэсний энгийн гадаад паспорт олголт болон сунгалтын 5012, шилжих хөдөлгөөний 13363 бүртгэлийг хөтөлжээ.

 Дээрх бүртгэлүүдээс бид иргэний үнэмлэхийн болон гадаад паспортын бүртгэлийг түүвэрлэн авч үзлээ.

Тайлангийн хугацаанд нийт олгогдсон 8111 иргэний үнэмлэхээс 95 хувийн баталгааны түвшинд алдааны хязгаар 5 хувь үед түүврийн хэмжээг тооцоход 367-г түүвэрлэн шалгахад аудитын дүн гарах боломжтой байна.

Иймд бүртгэгч нарын бүртгэлийн дэвтрээс 1 дүгээр сараас 50, 2 дугаар сараас 50, 7 дугаар сараас 50, 9 дүгээр сараас 150, 12 дугаар сараас 67 иргэний үнэмлэх олголтын шаардлагатай баримт бичгийн бүрдэл, хууль тогтоомжид нийцүүлэн үнэн зөв хөтөлсөн эсэх, үйлчилгээний хөлсийг зохих тарифаар авсан эсэх, түүнчлэн цахим бүртгэлийн сангаас иргэдийн овог нэр, регистрийн дугаар, оршин суугаа хаяг зэргийг тус тус тулган шалгалаа.

Тулгалтаар бүртгэгч нар бүртгэлийн дэвтэр болон маягтад шаардлагатай бичилтүүдийг хийж, иргэний үнэмлэхийг олгосон ба ямар нэгэн алдаа зөрчил илрээгүй болно.

Мөн тус байгууллагын иргэдэд гадаадад зорчих энгийн гадаад паспорт олголтын баримтын бүрдүүлэлт хууль журмын дагуу байгаа эсэх, хуулийн хугацаанд олгосон эсэхийг тус тус шалгалаа.

Дархан-Уул аймгийн улсын бүртгэлийн хэлтэс нь орон нутгийн салбар байгууллага тул гадаад паспортын яаралтай үйлчилгээ байхгүй, зөвхөн энгийн гадаад паспорт олгох үйлчилгээг үзүүлж байна.

Иргэдийн энгийн гадаад паспорт захиалсан байдлыг тус байгууллагын ажилтан улсын бүртгэгч Н.Дарханцэцэгийн бүртгэж авснаар 2017 оны 01 дүгээр сарын 01-ээс 12 дугаар сарын 15-ыг хүртэлх баримтыг тулган шалгахад хуулийн дагуу холбогдох баримт бичгийг бүрдүүлэн баримтад хавсаргасан байв.

***1.3.******Тус байгууллагын үйлчилгээний чанар, хүртээмжийг иргэд “дунд” гэж дүгнэж байна.***

Улсын бүртгэлийн хэлтсийн байгууллагын үйлчилгээний чанар, хүртээмжийг иргэд хэрхэн дүгнэж байна вэ? гэсэн асуудлын хүрээнд 100 иргэнээс санал асуулга авлаа.

Иргэдийн судалгаанд хариулсан байдлыг доорх хүснэгтэд харуулав.

|  |  |  |  |
| --- | --- | --- | --- |
| **№** | **Судалгааны асуултууд** | **Сонголтууд** | **Хариулсан хүний тоо** |
| 1 | Улсын бүртгэлийн хэлтсийн ажилчдын зан харилцааны талаар та юу гэж дүгнэх вэ? | Эелдэг найрсаг | 39 |
| Хурдан шуурхай  | 25 |
| Ууртай ширүүн | 10 |
| Хүнд сурталтай  | 26 |
| 2 | Та тус байгууллагаар үйлчлүүлэхэд зорьсон ажлаа хэр зэрэг бүтээж чаддаг вэ? | Сайн  | 47 |
| Муу  | 4 |
| Дунд зэрэг  | 44 |
| Хэлж мэдэхгүй байна | 3 |
| Хариулаагүй  | 2 |
| 3 | Тус байгууллагын ажилчид танд хэрэгтэй байгаа зөвлөгөөг өгч чаддаг уу? | Хүссэн хариултаа авч чаддаг | 62 |
| Хүссэн хариултаа авч чаддаггүй  | 14 |
| Тайлбарлаж өгдөггүй  | 17 |
| Тайлбарлаж өгөхөөс татгалздаг | 0 |
| Хариулаагүй  | 7 |
| 4 | Таны хэрэгтэй баримт бичиг хуулийн хугацаанд гарч чаддаг уу? | Чаддаг  | 67 |
| Чаддаггүй  | 10 |
| Танил талаараа хөөцөлдсөн тохиолдолд гардаг  | 19 |
| Хугацаа хэтэрч, хүлээлгэж гардаг  | 4 |
| 5 | Та хэрэгтэй баримт бичгээ шийдүүлж чадаагүй тохиолдол байсан уу? | Байсан  | 15 |
| Байхгүй  | 52 |
| Зарим тохиолдолд  | 21 |
| Хүлээлгэж байж шийдэж өгдөг  | 11 |
| Хариулаагүй  | 1 |

1. Хэлтсийн ажиллагсдын зан харилцаа, ёс суртахууны талаарх асуулгад иргэдийн хариулсан байдлыг харвал эелдэг найрсаг харьцдаг, хурдан шуурхай үйлчилдэг гэж судалгаанд оролцогчдын 64 хувь нь хариулсан боловч ууртай ширүүн, хүнд сурталтай гэж 36 хувь нь хариулсан байна. Үүнээс үзэхэд зан харьцааны соёл болоод үйлчилгээний чанарыг улам сайжруулах хэрэгтэй байгаа нь судалгаанаас харагдаж байна.
2. Тус байгууллагаар үйлчлүүлж байгаа иргэд зорьсон ажлаа сайн бүтээж чаддаг гэж 47 хувь нь, бүтээж чаддаггүй муу буюу дунд зэрэг гэж 53 хувь нь хариулсан байгаа нь нэг талаараа мэдээллийн технологи хөгжиж, хурдан шуурхай үйлчилж байгаа боловч иргэдэд чирэгдэлгүй үйлчлэх тал дээр анхаарах шаардлагатай байгааг судалгаа харуулж байна.
3. Ажиллагсдаас хүссэн хариултаа авч чадаж байна уу, заавар зөвлөгөө хэр өгдөг вэ гэсэн асуултад 62 хувь нь чаддаг гэж хариулсан байгаа нь тодорхой хэмжээгээр тэдэнд хүрч ажиллаж чадаж байна.
4. Шаардлагатай баримт бичгийг хуулийн хугацаанд гаргаж өгдөг гэж 67 хувь нь хариулсан бол хуулийн хугацаанд гардаггүй, танил талаараа хөөцөлдсөн тохиолдолд шуурхай гардаг, эсвэл хуулийн хугацаа хэтэрч байж гардаг гэж судалгаанд оролцогчдын 33 хувь нь хариулсан нь хүнд суртал, танил тал харж үйлчлэх, иргэдэд чирэгдэл учруулах зэрэг сөрөг хандлагууд бүрэн дүүрэн арилахгүй байна гэж дүгнэхэд хүргэж байна.
5. Хэрэгтэй байгаа баримт бичгээ шийдүүлж чадаагүй тохиолдол байсан уу гэсэн асуулгад оролцогчдын 47 хувь нь шийдүүлж чадаагүй тохиолдол байдаг буюу хүлээлгэж байж шийдэж өгдөг, зарим тохиолдолд шийдүүлж чаддаггүй гэж хариулсан нь иргэдэд үйлчлэх үйлчилгээ хангалттай биш, цаг хугацааны хувьд хүндрэл учруулах явдал байгааг харуулж байна.

Иргэдээс авсан санал асуулгын хуудсанд нээлттэй сэтгэгдэл үлдээсэн байдлыг дор дурдвал:

|  |  |
| --- | --- |
| **№** | **Талархалтай, сайшаалтай хандсан байдал** |
| 1 | Ажил хэрэгч сайн.  |
| 2 | Үйлчилгээ сайтай.  |
| 3 | Тухайн байгууллага нь ард иргэддээ боломжийн үйлчилдэг гэж бодож байна.  |
| 4 | Хурдан шуурхай үйлчилдэг.  |
| 5 | Хамт олон эелдэг хүн бүрт хүрч ажиллахыг эрмэлзэж ажилладаг нь надад таалагддаг.  |
| 6 | Хуучин дарханд нэг цонхны үйлчилгээ шинээр байгуулсан нь их таалагдсан.  |
| 7 | Сайн хамт олон амжилт хүсье улам хүчтэй ажиллаарай.  |
| 8 | Хааяа нэг үйлчлүүлэхэд хэвийн сайн үйлчилгээтэй байдаг.  |
| 9 | Маш олон хүнтэй харилцдаг болохоор хэн хэнийгээ ойлгох хэрэгтэй гэж боддог. Чин сэтгэлээсээ ажилладаг.  |
| 10 | Тус байгууллагаар үйлчлүүлэхэд хурдан шуурхай, зорьсон ажил бүтдэг.  |
| 11 | Зарим нэг хувь хүмүүс өөрийнхөө зан харилцаа, ёс суртахуунд анхаарчихвал харьцангуй сайжирсан.  |
| 12 | Тухайн байгууллагын үйл ажиллагаа хэвийн гэж үзэж байна.  |
|  | **Шүүмжлэлтэй хандсан байдал** |
| 1 | Ажлын ачаалал ихтэй байдаг. Ийм учраас хүний нөөцийг нэмэгдүүлэх шаардлагатай.  |
| 2 | Ажиллагсад ард иргэдтэй харилцах нь харилцан адилгүй байдаг. Зарим ажилчид сайн, зарим нь тааруу. |
| 3 | Иргэдэд чирэгдэлгүй үйлчилж байх хэрэгтэй.  |
| 4 | Үйлчлүүлэгч нартаа сурталчилгаа хийж ажлаа сайн ойлгуулах. |
| 5 | ТҮЦ машинаас ҮХХ-ийн мэдээлэл гарахгүй байгаа тул бүртгэлээ дахин шинэчлэх шаардлагатай байна.  |
| 6 | Аливаа бичиг баримтыг хугацаанд нь гаргаж өгч байх шаардлагатай байна. Үйлчлүүлэгчдийг хүндрүүлэхгүй байх хэрэгтэй байна.  |
| 7 | Асуусан зүйлд үнэн зөв хариуцлагатай гүйцэд хариулж, тайлбарлаж өгөх шаардлагатай. Дутуу тайлбар өгснөөс болж 2 дахин ажил болж чирэгдэлтэй байдаг.  |
| 8 | Дэлгэрэнгүй тайлбарлаж өгч байвал сайн байна. /жишээ нь цаасан дээр бичиж өгвөл бүр ойлгомжтой байдаг/ |
| 9 | Ажлаа илүү сайжруулж хурдан шуурхай ажиллах шаардлагатай байна.  |
| 10 | Бичиг баримт болгон нь мөнгө авдаг нь хэцүү, хүндрэлтэй байдаг. Их удаан үйлчилгээтэй, хүнд сурталтай мөнгө хардаг хүмүүс ажилладаг юм шиг санагддаг.  |
| 11 | Хурдан шуурхай үйлчилж, иргэддээ хандсан зөвлөгөөг сайн өгөх хэрэгтэй байдаг.  |
| 12 | Ямар нэгэн танил гэхгүйгээр түргэн шуурхай үйлчлэх хэрэгтэй.  |
| 13 | Ер нь бол голцуу танил тал нутаг нугын хүмүүстээ илүү шуурхай үйлчилдэг.  |
| 14 | Үнэхээр хүнд суртал ихтэй байдаг. Ажлаа хийхгүй кофе, цай уугаад суучихна. Хүлээж бай гээд байсаар байтал цайны цаг болдог.  |
| 15 | Дугарч ядаад яах гээд байгаа нь мэдэгддэггүй. Их төвөгтэй байдаг.  |
| 16 | Ажил хүлээлгэхүйгээр хурдан шийдэж өгч байвал сайн байна.  |
| 17 | Үйлчилгээ маш муу. |
| 18 | Эелдэг найрсаг, хурдан шуурхай, хүнд сурталгүй үйлчлүүлэх хүсэлтэй байна.  |
| 19 | Үйлчилгээг нь дунд зэрэг гэж үнэлнэ.  |
| 20 | Харилцааны соёл муутай, их зантай байдаг.  |
| 21 | Ер нь манай төрийн байгууллагын үйлчилгээ муу, хүнд сурталтай байдаг.  |
| 22 | Үнэнч шуурхай зарчимч, хөнгөн шуурхай ажиллах хэрэгтэй, хүнд сурталгүй ажиллах хэрэгтэй байна.  |
| 23 | Хүлээлт ихтэй байдаг шуурхай ажиллах шаардлагатай гэж бодож байна.  |
| 24 | Хүнд сурталтай, бичиг баримт хөөцөлдөхөд дахин дахин явуулж чирэгдэл учруулдаг. Сайн тайлбарлаж өгдөггүй.  |
| 25 | Орон нутагт бичиг баримт удаашралтай ирдэг. Сумдын ажилчид хүнд сурталтай байдаг.  |
| 26 | Их зан гаргаж үйлчлүүлэхэд хүндрэлтэй байдаг.  |
| 27 | Чадварлаг мэргэжлийн боловсон хүчинтэй байх, харьцааны соёл, мэдлэг чадварыг нь байнга дээшлүүлж, хууль журам сахиулж ажиллуулдаг байх.  |
| 28 | Их хүнд сурталтай, үйлчилгээний байгууллага байж харьцааны соёлгүй байдаг тул анхаарч ажиллах хэрэгтэй гэж боддог.  |

Түүнчлэн улсын бүртгэлийн хэлтсийн үйлчилгээний талаар иргэдийн санал хүсэлтийг сонсохоор санал хүсэлтийн хайрцгийг 2018 оны 11 дүгээр сарын 20-оос 2018 оны 12 дугаар сарын 12-ны хооронд ажиллуулахад доорх саналыг иргэд бичжээ. Үүнд:

* Гадаад паспортын сунгалт хийлгэхэд түргэн шуурхай үйлчилсэн байцаагч Дарханцэцэгт баярлалаа.
* Гадаад паспортын үйлчилгээ авсан бөгөөд хугацаандаа гарсанд баяртай байна.
* Дархан-уул аймгийн Улсын бүртгэлийн хэлтэс нь 2018 онд иргэдэд ойлгомжтой хүртээмжтэй эелдэг харьцахаас гадна, үйл ажиллагаа нь жигдэрсэн түргэн шуурхай үйлчилж байсанд иргэний хувьд баярласан талархсанаа илэрхийлж байна.
* Албан байгууллагын хүрээнд хуучин камераа шинэчлэх шаардлагатай бөгөөд тус байгууллагын ажилчид иргэдтэй найрсаг харилцах хэрэгтэй байна гэсэн саналуудыг бичжээ.

Эцэст нь дүгнэвэл тус байгууллага нь иргэд рүү чиглэсэн үйлчилгээгээ улам сайжруулах, тэдэнд хэрэгтэй байгаа мэдээллийг хангалттай ойлгомжтой өгч, заавар зөвлөгөөг хэвлэж тавих, баримт материал бүрдүүлэх зөв дарааллыг иргэдэд хүртээмжтэй байдлаар сурталчлах, мэдээллээр бүрэн хангах ажлуудыг шат дараатайгаар явуулах талаар анхаарч ажиллах шаардлагатай байна.

Мөн ажиллагсдын зан харилцаа, ёс суртахууныг сайжруулах, иргэдтэй зөв боловсон харьцах, тэдэнд хүнд суртал, чирэгдэлгүй шуурхай үйлчлэх тал дээр анхаарч ажиллах нь зүйтэй.

Улсын бүртгэлийн хэлтэс нь иргэдээс ирсэн өргөдөл, гомдлыг бичиг хэргийн ажилтан “Able Cloud” программд бүртгэж аваад, 2 тасагтаа хуваарилан шилжүүлдэг байна.

Программын бүртгэлийг баримт материалын бүртгэлтэй тулгаж үзэхэд 2017 оны 01 сарын 01-нээс 04 сарын 27-ний өдрийн хооронд хүлээн авсан 107 өргөдөл, гомдлыг программд бүртгээгүй байгаа нь “*Төрийн албан хэрэг хөтлөлтийн үндсэн заавар*”-ын 3 дугаар зүйлийн 1.4 дэх заалт “*Байгууллагад ирсэн аливаа баримт бичиг, өргөдөл, гомдлыг бүртгэх, түүнд тавих хяналт нь зохих программ хангамжийн дагуу комьпютерийн санамжид орсон байна*” гэснийг зөрчиж байна.

Харин 2017 оны 05 сарын 01-ээс 12 сарын 26-ны өдрийн нийт 202 өргөдөл, гомдол хүлээн авч, уг программд бүртгэжээ.

Тус өргөдөл гомдлоос 166 нь иргэдтэй, 37 нь байгууллагын ажилтан албан хаагчидтай холбоотой байв.

2017 онд тус байгууллагад нийт 309 өргөдөл ирснээс хугацаа хэтрүүлж шийдвэрлэсэн 3 өргөдөл байна. Үүнийг тодруулахад 17/186, 17/192, 17/201 дугаартай өргөдлүүд нь улсын байцаагч Б.Цогзолмаагийн ээлжийн амралттай хугацаанд ирснээс хугацаа хэтрүүлэн шийдвэрлэжээ.

Байгууллагын дотоод үйл ажиллагаатай холбоотой өргөдлийг иргэдээс ирсэн өргөдөл, гомдолтой хамт бүртгэж байгаа нь “Төрийн албан хэрэг хөтлөлтийн үндсэн заавар” -ын 3 дугаар зүйлийн 1.3, 6 дугаар зүйлийн 4.14 дэх заалтуудтай тус тус нийцэхгүй байгаа тул албан шаардлага хүргүүлэв.

Мөн иргэдээс ирсэн өргөдөл, гомдлыг хэрхэн шийдвэрлэсэн талаарх тайланг тус байгууллагын удирдлага “**Иргэдээс төрийн байгууллага, албан тушаалтанд гаргасан өргөдөл, гомдлыг шийдвэрлэх тухай хууль***”-*ийн 7 дугаар зүйлийн 3-т “*Байгууллагын удирдлага нь тухайн жилд иргэдээс гаргасан өргөдөл, гомдлыг хэрхэн шийдвэрлэсэн талаарх дүн мэдээг жил бүр нийтэд тайлагнана*” гэснийг хэрэгжүүлж ажиллах албан шаардлагаөглөө.

***Улсын бүртгэлийн үйлчилгээний хөлсийг хууль тогтоомжид заасан хэмжээгээр төвлөрүүлж байгаа хэдий ч бүртгэлийн болон санхүүгийн ажилтны тайлан мэдээ зөрүүтэй тайлагнагдаж байна.***

***БҮЛЭГ 2***

***2.1. ТЕЗ-аас үйл ажиллагааны орлогыг төлөвлөж батлахдаа өнгөрсөн оны орлогын гүйцэтгэлд тулгуурлан үндэслэлтэй төлөвлөжээ.***

Тус хэлтэс үндсэн үйл ажиллагааны орлогыг төлөвлөж, зарцуулдаггүй бөгөөд Оюуны өмч, улсын бүртгэлийн ерөнхий газрын дарга орлогын төлөвлөгөөг баталж, төлөвлөгөөний биелэлтэд хяналт тавьж ажилладаг байна. Харин торгууль, тэмдэгтийн хураамжаас орох орлогын төлөвлөгөөг аймгийн орон нутгийн төсөвт бусад нэр заагдаагүй орлогоор нэгтгэн төлөвлөжээ.

 Үндсэн үйл ажиллагааны орлогын гүйцэтгэл 2017 онд 406.2 сая төгрөг болж, 2012 оны орлогын гүйцэтгэлээс 206.1 сая, 2017 оны орлогын гүйцэтгэлээс 2.6 сая төгрөгөөр тус тус өсжээ.

2017 оны орлогын гүйцэтгэл 2012 оноос 2 дахин өссөн нь төрөлт нэмэгдэж, хүн амын тоо өссөн, шилжилт хөдөлгөөн ихэссэн, иргэдийн ухамсар дээшилж, бичиг баримтын зөрчлөө арилгаж байгаатай холбоотой байна.

 Сүүлийн 3 жилийн үйл ажиллагааны орлогын төлөвлөгөө, гүйцэтгэлийг харьцуулахад орлогыг 0.9-2.7 хувиар давуулж биелүүлсэн нь орлогын төлөвлөгөөг үндэслэлтэй төлөвлөж байгааг харуулж байна.

Тус хэлтсийн үндсэн үйл ажиллагааны орлогын төлөвлөгөөг Оюуны өмч, улсын бүртгэлийн ерөнхий газрын дарга сар, сараар хуваарилан жилийн дүнгээр баталж байгаа боловч орлогын нэр төрлөөр батлаагүй байна.

Тайлант онд тус хэлтсийн улсын төсөвт төвлөрүүлэх орлогын төлөвлөгөөг 343.8 сая төгрөгөөр баталсан боловч санхүүгийн тайлангийн орлогын гүйцэтгэлийн мэдээнд 56.2 сая төгрөгөөр илүү буюу 400.0 сая төгрөгөөр тайлагнажээ. Оюуны өмч, улсын бүртгэлийн ерөнхий газраас орлогын төлөвлөгөөг шинэчлэн баталж ирүүлсэн эсэхийг ирсэн бичгийн бүртгэлийн дэвтрээс үзэхэд байгаагүй ба нягтлан бодогчоос энэ талаар тодруулахад шинээр баталсан орлогын төлөвлөгөө байхгүй гэж мэдэгдсэн.

Харин тус хэлтсийн орон нутгийн төсөвт төвлөрүүлдэг торгууль, тэмдэгтийн хураамжийг аймгийн хэмжээнд нэгтгэн төлөвлөж, тайлагнаж байна.

***2.2. Үйл ажиллагааны орлогыг арилжааны банкаар дамжуулан тухай бүр нь бүрэн төвлөрүүлсэн байна.***

Улсын бүртгэлийн ерөнхий хууль */2009 оны 06 дугаар сарын 25-ны өдөр баталсан хуучин хууль/*-ийн 5 дугаар зүйлийн 5.3[[1]](#footnote-1), 5.4[[2]](#footnote-2), 5.5[[3]](#footnote-3)-т заасан бүртгэл хийх, лавлагаа, мэдээлэл өгөх үйлчилгээ үзүүлж, төсөвт нийт 516.6 сая төгрөгийн орлого төвлөрүүлснээс улсын төсөвт 405.9 сая, орон нутгийн төсөвт 109.6 сая төгрөгийн орлого тус тус төвлөрүүлжээ. Оны эцэст төрийн сан банкны гүйлгээ хаагдсан тул ХААН банкны харилцах дансанд 0.4 сая төгрөг үлдэгдлээр тайлагнаж, 0.7 сая төгрөгийн орлогыг төсөвт төвлөрүүлээгүй нь залруулсан гүйлгээ байлаа.

Төвлөрүүлсэн орлогын нэр төрөл, хувийн жинг графикаар харуулбал:

**Төвлөрүүлсэн орлогын бүтэц /хувь/**

Дээрх үйл ажиллагааны орлого, торгууль, тэмдэгтийн хураамжийг орлогын нэр төрлөөр ХААН банкны холбогдох 6 дансанд төвлөрүүлж, Төсвийн тухай хуулийн 35 дугаар зүйлийн 35.2-т “*Төсвийн байгууллага төвлөрүүлсэн орлого болон өөрийн үйл ажиллагааны орлогыг Төрийн сангийн нэгдсэн дансанд саадгүй байршуулна*” гэж заасны дагуу тухайн өдөр нь төсөвт төвлөрүүлж байна. Үйлчилгээний хураамж буюу үйл ажиллагааны орлогыг Оюуны өмч, улсын бүртгэлийн ерөнхий газарт, торгууль, тэмдэгтийн хураамжийг орон нутгийн төсөвт тус тус төвлөрүүлж, жилийн эцэст арилжааны банктай тооцоо нийлж, дансны орлого, зарлага, үлдэгдлийг баталгаажуулжээ. Мөн төвлөрсөн орлогын гүйцэтгэлийн мэдээг сар бүр гаргаж, төсвийн ерөнхийлөн захирагчид тайлагнасан байна.

Иргэн, хуулийн этгээдийн болон эд хөрөнгийн эрхийн улсын бүртгэлийн үйлчилгээний хөлсийг Засгийн газрын 2010 оны 237 дугаар тогтоолоор баталсан хувь хэмжээгээр, тэмдэгтийн хураамжийг Улсын тэмдэгтийн хураамжийн тухай хуулийн 10[[4]](#footnote-4), 15[[5]](#footnote-5), 38[[6]](#footnote-6), торгуулийг Захиргааны хариуцлагын тухай хуулийн 27[[7]](#footnote-7), шинэчлэн найруулсан Зөрчлийн тухай хуулийн 15 дугаар бүлгийн 15.23[[8]](#footnote-8), 15.24[[9]](#footnote-9) дүгээр зүйлд заасан хувь хэмжээгээр тус тус ногдуулж байна.

Санхүүгийн ажилтны тайлагнасан орлогын мэдээг улсын бүртгэгчийн гаргасан жилийн тоо мэдээтэй тулгахад дараах зөрүү илэрлээ. Үүнд:

* Гадаад паспорт олгох үйлчилгээний орлого 27.1 сая;
* Архивын лавлагааны үйлчилгээний орлого 9.4 сая;
* Иргэний шилжилт хөдөлгөөнийг бүртгэх үйлчилгээний орлого 4.1 сая;
* Цахим үнэмлэх олгох үйлчилгээний орлого 0.02 сая төгрөгөөр тус тус дутуу;
* Иргэний гэр бүлийн байдлыг бүртгэх үйлчилгээний орлого 31.3 сая;
* Эд хөрөнгийн эрхийн бүртгэлийн үйлчилгээний орлого 10.4 сая;
* Хуулийн этгээдийн бүртгэл хийлгэх үйлчилгээний орлого 0.04 сая төгрөгөөр тус тус илүү тайлагнасан нь санхүүгийн ажилтан улсын бүртгэгчийн бэлтгэсэн мэдээ тайлантай орлогын дүнг тулгаж, хүлээж авдаггүй, санхүүгийн тайлангийн тайлбар тодруулгыг Сангийн сайдын 2006 оны 388[[10]](#footnote-10) дугаар тушаалаар баталсан зааврын дагуу бэлтгээгүйгээс болжээ.

Энэ талаар улсын бүртгэгчээс тодруулахад үйлчилгээний хөлс, хураамжийн талаар мэдээ тайлан гаргадаггүй, зөвхөн үйлчилгээ үзүүлсэн тоон мэдээг батлагдсан маягтаар гаргаж, Оюуны өмч, улсын бүртгэлийн ерөнхий газарт хүргүүлж ажилладаг, санхүүгийн ажилтантай үйлчилгээний хөлсийг тулгаж байгаагүй гэсэн тайлбар өгсөн.

Тус хэлтсийн хувьд санхүүгийн ажилтан шинээр томилогдсон, хуучин ажилтан нас барсан зэрэг шалтгаанаас дээрх зөрүүний талаар тайлбар олдсонгүй.

Эд хөрөнгийн эрхийн бүртгэлийн 6 улсын бүртгэгч Барилга, хот байгуулалтын сайдын 2006 оны 180[[11]](#footnote-11) дугаар тушаалын 2[[12]](#footnote-12) дахь хэсэг, иргэний бүртгэлийн 11 улсын бүртгэгч Улсын бүртгэл, статистикийн ерөнхий газрын даргын 2016 оны А/471[[13]](#footnote-13) дүгээр тушаалаар баталсан журмын 2.8[[14]](#footnote-14)-д тус тус заасны дагуу батлагдсан маягтаар гэрчилгээ, маягтын зарцуулалтыг сар бүр санхүүд тайлагнаж, санхүүгийн тайланд хэлтсийн дарга хяналт тавьж ажиллаж байна.

Тайлант онд Оюуны өмч, улсын бүртгэлийн газраас 49 төрлийн 14.4 сая төгрөгийн гэрчилгээ, маягт, бүртгэлийн дэвтэр хүлээн авснаас 69 төрлийн 16.2 сая төгрөгийн хэвлэмэл хуудас зарцуулжээ. Үүнээс мэдүүлгийн хуудас 24000, шилжилт хөдөлгөөний маягт 9388, А5 хэмжээтэй лавлагааны маягт 7000, А4 хэмжээтэй лавлагааны маягт 5400, ХААТР 31 маягт 3900, иргэний үнэмлэх дахин авах өргөдөл 3250, төрсний гэрчилгээ 3122 ширхгийг тус тус зарцуулсан нь бусад хэвлэмэл хуудаснаас илүү өргөн хэрэглэгджээ.

 Холбогдох хууль, дүрэм журамд өөрчлөлт орсноос ашиглагдахгүй болсон 0.6 сая төгрөгийн 12 нэр төрлийн гэрчилгээ, маягт, бүртгэлийн дэвтрийг байгууллагын өмч хамгаалах зөвлөлд акталж устгах талаар санал оруулж, байгууллагын удирдлагын шийдвэрээр бүртгэлээс хасах нь зүйтэй байна.

Аудитаар нярвын нэгтгэсэн тайлангаас бүртгэгч нарын гар дээр байгаа гэрчилгээ, маягтын үлдэгдэлд биет тооллого хийж тулгахад ямар нэг зөрчил дутагдал илрээгүй болно.

 ***Батлагдсан төсвийг зориулалтын дагуу зарцуулжээ.***

***БҮЛЭГ 3***

***3.1. Төсөвт зардлыг холбогдох журам, зааврын дагуу бодитой төлөвлөсөн байна.***

 2015 онд “*Засгийн газрын агентлаг, төрийн байгууллагуудын бүтэц, зохион байгуулалтын талаар авах зарим арга хэмжээний тухай*” Засгийн газрын 501 дүгээр тогтоол гарсантай холбогдон Улсын бүртгэлийн хэлтэс нь Статистикийн хэлтэстэй 2016 оны 01 дүгээр сард нэгдэж, Засгийн газрын 2016 оны 07 дугаар сарын 27-ны өдрийн 4 дүгээр тогтоолоор татан буугджээ.

 Иймээс 2017 оны батлагдсан төсвийг 2016 онтой харьцуулах боломжгүй тул 2015 оны төсвийн гүйцэтгэлтэй харьцууллаа.

 /сая төгрөгөөр/

|  |  |  |  |  |
| --- | --- | --- | --- | --- |
| № | Үзүүлэлт | 2015 оны төсвийн гүйцэтгэл | 2017 оны батлагдсан төсөв | Зөрүү |
| **Тоо** | **Хувь** |
| 1 | **I. НИЙТ ЗАРЛАГА БА ЦЭВЭР ЗЭЭЛИЙН ДҮН** | **341.7** | **332.9** | **8.8** | **97.4** |
| 2 | **УРСГАЛ ЗАРДЛЫН ДҮН** | **341.7** | **332.9** | **8.8** | **97.4** |
| 3 | **БАРАА, ҮЙЛЧИЛГЭЭНИЙ ЗАРДАЛ**  | **339.1** | **324.2** | **14.9** | **95.6** |
| 4 | Цалин хөлс болон нэмэгдэл урамшил | 272.3 | 260.1 | 12.2 | 95.5 |
| 5 | Ажил олгогчоос нийгмийн даатгалд төлөх шимтгэл | 30.0 | 28.6 | 1.4 | 95.4 |
| 6 | Байр ашиглалттай холбоотой тогтмол зардал | 18.4 | 19.2 | -0.8 | 104.2 |
| 7 | Хангамж, бараа материалын зардал | 11.4 | 11.0 | 0.4 | 96.4 |
| 8 | Эд хогшил худалдан авах | 1.2 | 1.4 | -0.2 | 117.8 |
| 9 | Томилолт, зочны зардал | 3.1 | 2.0 | 1.1 | 63.6 |
| 10 | Бусдаар гүйцэтгүүлсэн ажил, үйлчилгээний төлбөр | 1.2 | 0.9 | 0.3 | 73.1 |
| 11 | Бараа үйлчилгээний бусад зардал | 1.5 | 1.0 | 0.5 | 66.0 |
| 12 | **УРСГАЛ ШИЛЖҮҮЛЭГ** | **2.5** | **8.7** | **-6.2** | **342.5** |

Дээрх тоон үзүүлэлтээс харахад 2017 оны нийт зардал 2015 оноос 2.6 хувь буюу 8.7 сая төгрөгөөр буурчээ. Тус хэлтэс нь аймгийн ЗДТГ-ын шинээр ашиглалтад орсон өргөтгөлд шилжин орсонтой холбоотой байр ашиглалтын зардал 0.7 сая, УИХ-ын 2017 оны 67 дугаар тогтоолоор төрийн албан хаагчдад үр дүнгийн урамшуулал олгохоор баталсантай холбоотойгоор нэг удаагийн тэтгэмж урамшууллын зардал 6.2 сая төгрөгөөр тус тус нэмэгджээ.

Иймд 2017 оны төсвийн төслийг боловсруулахдаа холбогдох хууль, дүрэм журмыг баримтлан бодитой төлөвлөсөн байна гэж дүгнэж байна.

***3.2. Батлагдсан зардлыг зориулалтын дагуу зарцуулжээ.***

Улсын бүртгэлийн хэлтэст 2017 онд 332.9 сая төгрөгийн төсөв батлагдсаныг бүрэн авч, зарцуулсан байна. Тайлант онд шуудан холбооны зардал 1.9, бага үнэтэй түргэн элэгдэх, аж ахуйн эд зүйлс худалдан авах зардал 0.1 сая төгрөгөөр хэмнэгдсэнийг бичиг хэргийн зардалд 1.6 сая, тээвэр шатахууны зардалд 0.4 саяыг тус тус гүйлгэн зарцуулжээ. Үүнээс бусдаар төсвийн хэтрэлт, хэмнэлт гараагүй байна.

Харин 2017 оны санхүүгийн тайлангийн баталгаажуулах аудитаар сонгуулийн зардлаас зарцуулах 0.1 сая төгрөгийн томилолтын зардлыг урсгал зардлаас олгосон, нэг удаагийн тэтгэмж урамшууллын зардлын зарцуулагдаагүй үлдэгдэл 0.9 сая төгрөгийг ХХОАТатварт урьдчилан төлсөн, ажилтнуудад 0.3 сая төгрөгийн хоол унааны хөнгөлөлтийг илүү олгосонд нийт 1.4 сая төгрөгийн төлбөрийн акт тогтоогдож, актыг бүрэн барагдуулсан байв.

Бусад зардлын хувьд батлагдсан төсвийг зориулалтын дагуу зарцуулсан байна.

***3.3. Улсын бүртгэлийн ерөнхий хуульд өөрчлөлт оруулж, ажлын байрны тодорхойлолтыг шинэчлэх шаардлагатай байна.***

 Оюуны өмч, улсын бүртгэлийн ерөнхий газрын даргын 2016 оны 09 дүгээр сарын 15-ны өдрийн Б/63 тоот тушаалаар 27 орон тоотой байхаар батлагджээ. Үүний 22 нь төрийн захиргааны, 5 нь төрийн үйлчилгээний албан хаагч байна. Тайлант онд батлагдсан орон тоогоор ажилласан байна.

Улсын бүртгэлийн ерөнхий хуулийн 16 дугаар зүйлийн 16.1-д улсын бүртгэлийн асуудал эрхэлсэн төрийн захиргааны байгууллагын чиг үүргийг, 19 дүгээр зүйлийн 19.2-д улсын бүртгэлийн байгууллагад улсын ахлах бүртгэгч, улсын бүртгэгч ажиллана гэж заажээ.

Улсын бүртгэлийн ерөнхий газрын даргын баталсан ажлын байрны тодорхойлолтод улсын бүртгэгч нь эрх зүйч болон бусад мэргэжилтэй байна гэж заасан байна. Энэ нь дээрх хуулийн 19 дүгээр зүйлийн 19.1-д *“Хуулийн этгээдийн улсын бүртгэгч, эд хөрөнгийн эрхийн улсын бүртгэгчээр эрх зүйч мэргэжилтэй, иргэний улсын бүртгэгчээр дээд боловсролтой...байна”* гэсэн заалттай нийцэж байгаа ч иргэний улсын бүртгэгчийн мэргэжлийг тодорхой зааж өгөх зайлшгүй шаардлагатай байна. Тухайлбал: Тус хэлтсийн 20-н албан хаагчийн мэргэжлийн дипломыг ажлын байрны тодорхойлолттой тулган шалгахад эд хөрөнгийн эрхийн улсын бүртгэгчид хуульч, эрх зүйч мэргэжилтэй, харин иргэний улсын бүртгэгчээр газар зохион байгуулагч, агрономич, гааль, татварын мэргэжилтэн, програмист мэргэжилтэй хүмүүс ажиллаж байна. Иймд улсын бүртгэлийн ерөнхий хуулийн дээрх заалтад өөрчлөлт, түүнд нийцүүлсэн ажлын байрны тодорхойлолтыг шинэчлэн боловсруулах нь зүйтэй юм.

***Дотоод хяналт шалгалт үр дүнгүй байна.***

***БҮЛЭГ 4***

***4.1.******Дотоод хяналт, шалгалтаар өгөгдсөн зөвлөмжийн биелэлтийг дээд байгууллагадаа тайлагнаагүй байна.***

 Тус хэлтсийн үйл ажиллагаанд ОӨУБЕГ-ын даргын баталсан удирдамжийн дагуу 2017 оны 8 дугаар сарын 21-ээс 25-ны хооронд Хяналт шинжилгээ, үнэлгээ, дотоод аудитын газраас дараах чиглэлээр шалгасан байна. Үүнд:

* Холбогдох эрх зүйн акт, дүрэм журам, тушаал шийдвэрийн хэрэгжилт
* Төлөвлөгөөт ажлын хэрэгжилт
* Хэлтсийн дотоод бусад үйл ажиллагаа
* Санхүүгийн үйл ажиллагаа
* Сумын бүртгэлийн үйл ажиллагаа

Шалгалтаар ажлын байранд тавигдах шаардлагыг бүрэн хангаагүй, дүрэмт хувцас өмсөх шаардлагыг хангаагүй, 2017 оны эхний хагас жилийн үйл ажиллагааны төлөвлөгөөний биелэлт бүрэн бус, иргэний бүртгэлийн тасгийн бүртгэгч нарын тайлан гаргалтыг тулгаж авдаггүйгээс зөрүүтэй гарах, биетээр байгаа үлдэгдэл зөрөх, дараа сард нь залруулах, мөн эд хөрөнгийн бүртгэгч нарын мэдээ гаргасан тасалбар огноогоо тэмдэглэдэггүй, батлагдсан маягтын дагуу үнэт цаасны хатуу дугаараа бичдэггүй зэрэг зөрчлүүд илэрсэн байна.

Илэрсэн зөрчил дутагдлыг арилгах, бууруулах, холбогдох хууль, дүрэм, журмын хэрэгжилтийг бүрэн хангаж ажиллах, хэлтсийн үйл ажиллагааг сайжруулах чиглэлээр 14 зөвлөмж өгөгдсөн байна. Өгсөн зөвлөмжийн дагуу ажлын төлөвлөгөө, хөтөлбөр гаргаагүй, хэрэгжилтийн талаар дээд байгууллагадаа мэдээ, тайлан хүргүүлсэн баримт, материал байхгүй байв.

Иймд хэлтсийн ажилтнуудын уялдаа холбоо, ажлын хариуцлагыг нэмэгдүүлэх, дотоод аудит болон бусад байгууллагаас хийгдсэн шалгалтын дүн, дүгнэлтэд үндэслэн үйл ажиллагаагаа сайжруулах, биелэлтийг тооцдог байх нь зүйтэй юм.

***4.2. Санхүүгийн тайлангийн баталгаажуулах аудитаар өгөгдсөн албан шаардлага бүрэн биелэгдээгүй байна.***

 Хэлтсийн 2017 оны санхүүгийн тайлан баталгаажуулах аудитаар 19.3 сая төгрөгийн албан шаардлага, 1.4 сая төгрөгийн төлбөрийн акт, 8.6 сая төгрөгийн зөвлөмж, нийт 29.3 сая төгрөгийн алдаа, зөрчил гарсан байна. Мөн байгууллагын даргын тушаал шийдвэргүйгээр 15.1 сая төгрөгийн эргэлтийн хөрөнгийг бүртгэлээс хассан, тээврийн хэрэгслийн элэгдлийн зардлыг 5.6 сая төгрөгөөр илүү бүртгэж, санхүүгийн үр дүнг бууруулсан, 0.1 сая төгрөгийн анхан шатны баримтын бүрдэл дутуу байсан алдааг аудитын явцад залруулсан байв.

Аудитаар өгөгдсөн зөвлөмж, төлбөрийн акт бүрэн биелэгдэж, 2 албан шаардлага өгөгдсөний 1-ийг нь хэрэгжүүлээгүй байна. Тодруулбал: Дархан-Уул аймаг дахь Төрийн аудитын газрын 2018 оны 02 дугаар сарын 02-ны өдрийн 02/02 тоот албан шаардлагаар ажлаас үндэслэлгүй халагдсан албан тушаалтны ажилгүй байх хугацааны цалинд төсвөөс 6.1 сая төгрөгийг олгосныг нөхөн төлүүлж, 2018 оны 06 дугаар сарын 30-ны дотор ирүүлэхийг даалгасан байна. Уг албан шаардлагыг биелүүлэх, төсөвт учирсан хохирлыг барагдуулахаар шүүхэд хандан шийдвэрлүүлэхээр ажиллаж байна.

Мөн ҮАГ-ын нэгдсэн төлөвлөгөө, удирдамжаар хийгдсэн “Шилэн дансны тухай хуулийн хэрэгжилт”-д хийсэн нийцлийн аудитаар 2017 оны 4 дүгээр улирал, 2018 оны 1-3 дугаар улирлыг хамруулан шалгахад тус хэлтэс нь хуулийн 6 дугаар зүйлийн 6.1, 6.4-д заасан мэдээллийг бүрэн мэдээлсэн байлаа.

***ХОЁР. АУДИТЫН ДҮГНЭЛТ***

Аудитын явцад цуглуулсан нотлох зүйлс, аудитын дүнд үндэслэн дараах дүгнэлтийг өгч байна.

1. Бүртгэлийн үйл ажиллагаа хууль журмын дагуу бүртгэгдэж байна.
2. Архивын баримт бичгийн хадгалалт, эмх цэгц хангалтгүй байна.
3. Тус байгууллагын үйлчилгээний чанар, хүртээмжийг иргэд “дунд” гэж дүгнэж байна.
4. Бүртгэлийн болон санхүүгийн ажилтны мэдээ тайлан зөрүүтэй тайлагнагдаж байна.
5. Төсвийг зориулалтын дагуу зарцуулсан байна.
6. Дотоод хяналт шалгалт үр дүнгүй байна.

***ГУРАВ. АУДИТЫН ЗӨВЛӨМЖ***

Аудитын дүнд үндэслэн дараах арга хэмжээ авч хэрэгжүүлэхийг доорх албан тушаалтнуудад зөвлөж байна.

*Улсын бүртгэлийн хэлтсийн дарга М.Хувьзаяад:*

* Улсын бүртгэгч нар нотлох баримтыг архивд хүлээлгэн өгөхдөө Улсын бүртгэлийн ерөнхий газрын даргын 2014 оны 280 дугаар тушаалаар батлагдсан хавсралтад заасны дагуу хүлээлгэн өгч байх.
* Иргэдээс ирсэн өргөдөл гомдлыг хуулийн дагуу цаг тухай бүрд нь программд бүртгэж байх.

- Цаашид улсын бүртгэгч нарын гаргасан үйлчилгээний төрөл, тоон мэдээг Засгийн газрын 2010 оны 237 дугаар тогтоолоор баталсан хувь хэмжээгээр тооцсон эсэхийг тулгаж, үйлчилгээний орлогын мэдээг нэр төрлөөр нь тайлагнаж байх.

|  |
| --- |
| Аудитаар илэрсэн зөрчил дутагдалд дүгнэлт хийж, албан шаардлага, зөвлөмжийн биелэлтийг гарган, 2019 оны 4 дүгээр сарын 20-ны дотор Дархан-уул аймаг дахь Төрийн Аудитын газарт ирүүлэх |
| ДАРХАН-УУЛ АЙМАГ ДАХЬ ТӨРИЙН АУДИТЫН ГАЗАР2018.12.17. |
|  |
|  |

1. Иргэний улсын бүртгэл дараах төрөлтэй байна. [↑](#footnote-ref-1)
2. Хуулийн этгээдийн улсын бүртгэл дараах төрөлтэй байна. [↑](#footnote-ref-2)
3. Эд хөрөнгийн эрхийн улсын бүртгэл дараах төрөлтэй байна. [↑](#footnote-ref-3)
4. Иргэний улсын бүртгэлийн үйлчилгээ үзүүлэхэд хураах тэмдэгтийн хураамжийн хэмжээ [↑](#footnote-ref-4)
5. Хуулийн этгээдийн улсын бүртгэлийн үйлчилгээнд хураах тэмдэгтийн хураамжийн хэмжээ [↑](#footnote-ref-5)
6. Эд хөрөнгө өмчлөх эрх, түүнтэй холбоотой эд хөрөнгийн бусад эрхийн улсын бүртгэлийн үйлчилгээнд хураах тэмдэгтийн хураамжийн хэмжээ [↑](#footnote-ref-6)
7. Иргэний үнэмлэх, үндэсний гадаад паспорт, иргэний гэр бүлийн байдлын баримт бичиг олгох, эзэмших, хадгалах, шилжин суурьших хөдөлгөөнийг бүртгэх, мэдээлэх журам зөрчих [↑](#footnote-ref-7)
8. Улсын бүртгэлд бүртгүүлэх журам зөрчих [↑](#footnote-ref-8)
9. Иргэний улсын бүртгэлийн тухай хууль зөрчих [↑](#footnote-ref-9)
10. Төсөвт байгууллагад мөрдөх нягтлан бодох бүртгэлийн дансны заавар [↑](#footnote-ref-10)
11. Маягт батлах тухай [↑](#footnote-ref-11)
12. Батлагдсан маягтын дагуу мэдээ, тайланг сар тутам хугацаанд нь үнэн зөв гаргаж мэдээлэхийг төв болон орон нутгийн нийт улсын бүртгэгч нарт үүрэг болгосугай. [↑](#footnote-ref-12)
13. Гэрчилгээ, маягт, хил орчмын нутагт зорчих үнэмлэхийг түгээх, зарцуулалтад хяналт тавих, тайлагнах журам [↑](#footnote-ref-13)
14. Аймаг, нийслэлийн Улсын бүртгэл, статистикийн газрын улсын бүртгэгч болон бусад холбогдох албан тушаалтан татан авсан гэрчилгээ, маягт, хил орчмын нутагт зорчих үнэмлэхийн зарцуулалтын тайланг сар бүрийн 25-ны өдрөөр тасалбар болгон хүчингүй болсон гэрчилгээ, маягт, хил орчмын нутагт зорчих үнэмлэхийн хамт дараа сарын 03-ны дотор тухайн нэгжийн Санхүүгийн хэлтэст ирүүлнэ. [↑](#footnote-ref-14)